Camille Wampach

De Camille Wampach, gebuer den 28. August 1884 zu Esch-Uelzecht, a gestuerwen de 7. August 1958, war e lëtzebuergeschen Historiker.

No senger Première an der Stad goung de Camille Wampach an de Seminaire a gouf 1908 zum Geeschtleche geweit. Hie koum als Prefekt an den Iechternacher Kolléisch. Mä do huet et en net laang gehalen, e goung op Berlin op d'Universitéit studéieren. 1921 war hien erëm zeréck am Land als Paschtouer zu Hamm.

1933 gouf hien Dozent fir westlech Geschicht op der Universitéit zu Bonn an 1935 gouf hien do Honorarprofesser. 1941 huet hien de Görres-Präis refuséiert a gouf dofir 1942 entlooss. Hien huet sech op Iechternach zeréckgezunn, wou en d'Archiver studéiert huet. 1946 gouf hien nees zu Bonn Professer.

Nom Zweete Weltkrich huet hie virun u sengem Liewenswierk geschafft, dem "Urkunden- und Quellenbuch zur Geschichte der altluxemburgischen Territorien bis zur burgundischen Zeit", deem säin éischte Band 1935 erauskoum war. 1951 koum den 8. Band eraus, dee ganz iwwer Iechternach ass. Mat Iechternach huet hie sech besonnesch verbonne gefillt: schonn 1915 huet hien iwwer d'Grondherrschaft vum Klouschter Iechternach geschriwwen an 1930 e Quellebuch iwwer d'Iechternacher Geschicht publizéiert. 1953 koum e Buch vun him iwwer de Willibrord eraus.

1954 gouf hie vun der Universitéit Bonn fir seng Quellefuerschung vun europäesche Gebidder déi och an der däitscher Geschicht eng Roll spillen, geéiert a krut de Verdienstorden der Bundesrepublik Deutschland.

Aner Publikatioune vum Camille Wampach sinn ë. a. iwwer d'Kierch vun Hamm, de Vertrag vun Dinant an de Péiter vun Uespelt.

De Camille Wampach ass am Alter vun 73 Joer gestuerwen.

Eng Strooss zu Bouneweg gouf no him genannt.

 Gielercher 


 Literatur 
 Kauthen, P., 1981. Camille Wampach (1884-1958). L'historien aux sources d'Echternach. In: P. Schritz & A. Hoffmann: Abteistadt Echternach. Echternach, cité abbatiale. Luxembourg, Impr. St-Paul, S. 79-86.

 Um Spaweck 

Kategorie:Lëtzebuergesch Historiker
Kategorie:Lëtzebuergesch Auteuren
Kategorie:Lëtzebuergesch Paschtéier
Kategorie:Commandeur de l'ordre de la couronne de chêne
Kategorie:Gebuer 1884
Kategorie:Gestuerwen 1958
Kategorie:Grosses Bundesverdienstkreuz
Kategorie:Officier vum Ordre de la Couronne
Kategorie:Persounen, no deenen eng Struktur zu Lëtzebuerg genannt ass